Lemmijervs
Lemmijervs (igauņu: Lämmijärv) vai Tjoplojes ezers (krievu: Тёплое озеро) ir saldūdens šaurumveida ezers uz Igaunijas un Krievijas robežas. Mazākā no Peipusa-Pleskavas ezeru sistēmas ūdenstilpēm, savienojošs šaurums starp Pleskavas ezeru dienvidos un Peipusu ziemeļos. Par ezera ziemeļu robežu nosacīti tiek uzskatīta līnija starp Litesāres un Ozoļecas salām, par dienvidu — starp Salosāri un Mtežas pussalu. Šaurākajā vietā iepretī Mehikormai ezera platums ir tikai 1,8 km. Pārsvarā zemi krasti ar purvājiem. Lielākās pietekas ir Vehandu, Mēksi un Rovja.